2016 m. spalio 4 d. Komisijos patvirtinti tolesni veiksmai dėl Europos Parlamento rezoliucijos dėl atviros, veiksmingos ir nepriklausomos Europos Sąjungos administracijos
1.
Rezoliuciją pateikė Teisės reikalų komitetas (JURI), remdamasis Europos Parlamento darbo tvarkos taisyklių 128 straipsnio 5 dalimi, 123 straipsnio 2 dalimi ir 46 straipsnio 6 dalimi.
2.
EP nuorodos numeris: B8-0685/2016 / P8_TA-PROV(2016)0279
3.
Rezoliucijos priėmimo data: 2016 m. birželio 9 d.
4.
Tema: Europos administracinė teisė
5.
Rezoliucijos ir joje pateiktų prašymų trumpa analizė ir (arba) vertinimas:
Europos Parlamentas, priminęs, kad savo 2013 m. sausio 15 d. rezoliucijoje jis ragino pagal Sutarties dėl Europos Sąjungos veikimo (SESV) 225 straipsnį priimti reglamentą dėl atviros, veiksmingos ir nepriklausomos Europos Sąjungos administracijos remiantis SESV 298 straipsniu, tačiau Komisijos pasiūlyme į Parlamento raginimą nebuvo atsižvelgta, kviečia Komisiją įvertinti Parlamento pasiūlymą dėl reglamento ir ragina ją pateikti pasiūlymą dėl teisėkūros procedūra priimamo akto siekiant jį įtraukti į 2017 m. darbo programą.
Prie rezoliucijos pridedamas 2013 m. įsteigtos Teisės reikalų komiteto darbo grupės parengtas reglamento projektas, kuriame pateikiamas Parlamento pageidaujamas priimti administracinių teisių ir prievolių rinkinys.
6.
Komisijos atsakymas į prašymus ir veiksmų, kurių buvo imtasi arba ketinama imtis, apžvalga:
Komisija dėkoja Europos Parlamentui už tai, kad jis iškėlė svarbią atviros, veiksmingos ir nepriklausomos Europos Sąjungos administracijos temą. Ji atidžiai išnagrinėjo Parlamento nuveiktą darbą ir toliau kartu su šia ir kitomis institucijomis svarstys visas alternatyvas ir tinkamus argumentus, kur ir kaip galėtume pagerinti mūsų administracijos veikimą.
Komisija yra įsipareigojusi garantuoti, kad piliečiai, verslas ir suinteresuotieji subjektai galėtų bendrauti su atvira, veiksminga ir nepriklausoma administracija. Tuo tikslu Komisijos, kaip ir kitų institucijų ir įstaigų, administracinį elgesį reglamentuoja gerai įtvirtintų horizontaliųjų taisyklių rinkinys. Į jį, be kita ko, įtrauktos Gero administracinio elgesio kodekso bendrosios nuostatos, taip pat įvairios Tarnybos nuostatų reglamento ir Finansinio reglamento nuostatos, nuostatos dėl duomenų apsaugos ir dokumentų prieigos ir panašių dokumentų nuostatos.  Siekiant atsižvelgti į laikui bėgant atsirandančius pokyčius, esamą tvarką yra svarbu nuolat peržiūrėti.
Komisija taip pat atkreipia dėmesį į galimybę dėl e. valdžios paslaugų sumažinti administracinę naštą ir padidinti viešojo administravimo įstaigų
 veiksmingumą ir į Europos portalą „Skaidrumas“, kuriame piliečiams suteikiama tiesioginė prieiga prie informacijos, padedančios jiems pagerinti savo žinias ir geriau pasirengti siekiant sekti ES sprendimų priėmimo procesą ir jame dalyvauti.
ES administracijos kultūra ir kasdienis darbas yra pagrįsti ne tik taikomomis horizontaliosiomis taisyklėmis ir praktika, bet ir gero administravimo principais. Tokiems principams priskiriami: teisėtumas ir proporcingumas, teisė susipažinti su byla ir prievolė nurodyti priežastis, vienodas požiūris ir nediskriminavimas, laikinumo nebuvimas, teisė būti išklausytam ir teisės, susijusios su kalbų vartojimu.
Komisija nagrinėja kiekvieną įtariamą netinkamo administravimo atvejį ir bando ištaisyti visas padarytas klaidas. Ji taip pat konstruktyviai dalyvauja visuose Europos ombudsmeno tyrimuose, susijusiuose su jos veikla.
Kadangi ES administruoja įvairią ir dažniausiai labai specializuotą veiklą, jos administracija taip pat remiasi konkrečių sektorių taisyklėmis. Su tokia specializuota veikla susijusiems piliečiams ir įmonėms garantuojamos specialios administracinės teisės.
Šiame etape Komisija nėra įsitikinusi, kad nauda, kuri būtų gaunama taikant teisėkūros priemonę, kuria būtų kodifikuojama administracinė teisė, būtų didesnė nei sąnaudos. Atsižvelgti į Parlamento pasiūlymą reikštų daugiau, nei tik priimti naują teisės aktą. Taip pat reikėtų peržiūrėti didelį kiekį esamų ES teisės aktų. Net tada, jei kodifikavimas būtų atliktas atidžiai ir laikantis proporcingumo principo, gali kilti problemų dėl bendrųjų ir specialiųjų taisyklių atskyrimo: teisės aktai netaptų aiškesni, o susijusių piliečių ir įmonių bylinėjimasis nepalengvėtų.
Dėl to dingtų lankstumas, kuris yra reikalingas siekiant prisitaikyti prie konkrečių poreikių. Šios problemos ir sunkumai patvirtinami ir Parlamento pateiktame reglamento projekte. Tekste nenurodyta, kokie yra dabartinio teisės akto trūkumai ir nenuoseklumai, taigi nepateiktas ir horizontaliųjų teisėkūros procedūra priimamų sprendimų, kaip proporcingo atsako į problemas ir sunkumus, siūlymo pagrindimas. Jame taip pat neįvertintas konkretus jame esančių nuostatų poveikis.
Nors teigiama, kad tekstas nepažeidžia remiantis konkrečiais Sąjungos teisės aktais nustatytų esamų taisyklių ir teisių, jame nenumatytas joks teisinis mechanizmas, kuris užtikrintų bendrųjų ir specialiųjų taisyklių atskyrimą. Greičiau atrodytų, kad jame siūloma ir toliau kiekvieną atvejį nagrinėti atskirai. Galiausiai, kyla klausimas, kaip nustatyti, kokiai institucijų ir įstaigų administracinei veiklai turėtų būtų taikomos naujosios taisyklės.
Komisija laikosi nuomonės, jog užuot ėmęsi labai sudėtingo kodifikavimo, kurio pridėtinė vertė nėra aiški, turėtume spręsti problemas tada, kai jos kyla, analizuoti pagrindines priežastis ir tada imtis reikalingų veiksmų.
_________
� Žr. Komisijos 2016–2020 m. Europos e. valdžios veiksmų planą.

